Suvestinė redakcija nuo 2024-12-01

Įsakymas paskelbtas: TAR 2014-01-10, i. k. 2014-00144

Nauja redakcija nuo 2021-03-18:

Nr. 2BE-82, 2021-03-17, paskelbta TAR 2021-03-17, i. k. 2021-05338

LIETUVOS TRANSPORTO SAUGOS ADMINISTRACIJOS

DIREKTORIUS

ĮSAKYMAS

DĖL PAVOJINGŲJŲ KROVINIŲ VEŽIMO SAUGOS SPECIALISTŲ EGZAMINAVIMO ORGANIZAVIMO, PAŽYMĖJIMŲ IŠDAVIMO, GALIOJIMO PRATĘSIMO IR PANAIKINIMO PROCEDŪRŲ APRAŠO PATVIRTINIMO

2013 m. gruodžio 31 d. Nr. 2B-306

Vilnius

Vadovaudamasis Lietuvos Respublikos Vyriausybės 2002 m. gegužės 21 d. nutarimo Nr. 704 „Dėl įgaliojimų suteikimo pavojingųjų krovinių vežimo automobilių ir geležinkelių keliais ir su tuo susijusios veiklos srityse“ 1.8.3 ir 1.9.3 papunkčiais ir Pavojingųjų krovinių vežimo saugos specialistų mokymo, egzaminavimo, pažymėjimų, jų dublikatų išdavimo, panaikinimo, galiojimo pratęsimo tvarkos aprašu, patvirtintu Lietuvos Respublikos susisiekimo ministro 2002 m. birželio 4 d. įsakymu Nr. 3-274 „Dėl Pavojingųjų krovinių vežimo saugos specialistų mokymo, egzaminavimo, pažymėjimų, jų dublikatų išdavimo, panaikinimo, galiojimo pratęsimo tvarkos aprašo patvirtinimo“,

t v i r t i n u Pavojingųjų krovinių vežimo saugos specialistų egzaminavimo organizavimo, pažymėjimų išdavimo, galiojimo pratęsimo ir panaikinimo procedūrų aprašą (pridedama).

Inspekcijos viršininkas	Vidmantas Žukauskas

PATVIRTINTA

Valstybinės kelių transporto inspekcijos

prie Susisiekimo ministerijos viršininko

2013 m. gruodžio 31 d. įsakymu Nr. 2B-306

(Lietuvos transporto saugos administracijos

direktoriaus 2021 m. kovo 17 d.

įsakymo Nr. 2BE-82 redakcija)

PAVOJINGŲJŲ KROVINIŲ VEŽIMO SAUGOS SPECIALISTŲ EGZAMINAVIMO ORGANIZAVIMO, PAŽYMĖJIMŲ IŠDAVIMO, GALIOJIMO PRATĘSIMO IR PANAIKINIMO PROCEDŪRŲ APRAŠAS

I SKYRIUS

BENDROSIOS NUOSTATOS

1. Pavojingųjų krovinių vežimo saugos specialistų egzaminavimo organizavimo, pažymėjimų išdavimo, galiojimo pratęsimo ir panaikinimo procedūrų aprašas (toliau – Aprašas) nustato esamų pavojingųjų krovinių vežimo saugos specialistų ir asmenų, siekiančių tapti pavojingųjų krovinių vežimo saugos specialistais (toliau – saugos specialistai), nurodytų Lietuvos Respublikos pavojingųjų krovinių vežimo automobilių, geležinkelių ir vidaus vandenų keliais įstatymo 13 straipsnyje, prašymų ir dokumentų pateikimo ir priėmimo, egzaminavimo, pavojingųjų krovinių vežimo saugos specialistų pažymėjimų (toliau – pažymėjimai) ir pažymėjimų dublikatų išdavimo, galiojimo pratęsimo, panaikinimo procedūras ir sąlygas.

2. Aprašas parengtas pagal Lietuvos Respublikos pavojingųjų krovinių vežimo automobilių, geležinkelių ir vidaus vandenų keliais įstatymo (toliau – Įstatymas) ir Pavojingųjų krovinių vežimo saugos specialistų mokymo, egzaminavimo, pažymėjimų, jų dublikatų išdavimo, panaikinimo, galiojimo pratęsimo tvarkos aprašo, patvirtinto Lietuvos Respublikos susisiekimo ministro 2002 m. birželio 4 d. įsakymu Nr. 3-274 „Dėl Pavojingųjų krovinių vežimo saugos specialistų mokymo, egzaminavimo, pažymėjimų, jų dublikatų išdavimo, panaikinimo, galiojimo pratęsimo tvarkos aprašo patvirtinimo“ (toliau – Tvarkos aprašas), reikalavimus.

3. Apraše vartojamos sąvokos suprantamos taip, kaip jos apibrėžtos Lietuvos Respublikos tarptautinėse sutartyse, kuriomis reglamentuojamas pavojingųjų krovinių vežimas automobilių ir geležinkelių keliais ir Įstatyme.

4. Už egzamino laikymą, perlaikymą, pažymėjimo, pažymėjimo dublikato išdavimą ir pažymėjimo galiojimo pratęsimą mokama nustatyto dydžio valstybės rinkliava.

II SKYRIUS

PRAŠYMŲ IR DOKUMENTŲ PATEIKIMAS

5. Prašymus laikyti pavojingųjų krovinių vežimo saugos specialistų egzaminą ir (arba) išduoti saugos specialisto pažymėjimą (toliau – prašymas) (priedas) priima, saugos specialistų egzaminus (toliau – egzaminas) vykdo ir pažymėjimus, jų dublikatus išduoda arba panaikina ar pratęsia jų galiojimą Lietuvos transporto saugos administracijos (toliau – Administracija) struktūriniai padaliniai (toliau – skyriai).

6. Saugos specialistas, norintis laikyti egzaminą (toliau – egzaminuojamasis), Administracijai Tvarkos apraše nustatyta tvarka ir terminais turi pateikti jo 15.1.1–15.1.5 papunkčiuose nurodytus dokumentus. Tvarkos aprašo 15.1.2–15.1.5 papunkčiuose nurodyti dokumentai gali būti nepateikiami, jeigu šie dokumentai Administracijai buvo pateikti anksčiau ir duomenys juose nepasikeitė.

7. Pasirašytą prašymą ir dokumentus gali pateikti ir egzaminuojamojo įgaliotas asmuo, pateikęs asmens tapatybę patvirtinantį dokumentą ir įgaliojimą, patvirtintą Lietuvos Respublikos civilinio kodekso nustatyta tvarka.

8. Prašymas ir dokumentai Administracijai pateikiami Asmenų prašymų ir skundų nagrinėjimo viešojo administravimo subjektuose taisyklėse, patvirtintose Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Asmenų prašymų ir skundų nagrinėjimo viešojo administravimo subjektuose taisyklių patvirtinimo“, (toliau – Taisyklės) nustatyta tvarka.

Punkto pakeitimai:

Nr. 2BE-219, 2024-11-28, paskelbta TAR 2024-11-29, i. k. 2024-20848

9. Administracijos įgaliotas asmuo per 1 darbo dieną nuo prašymo gavimo dienos patikrina, ar pateiktame prašyme nurodyti visi duomenys, ar kartu su prašymu pateikti visi Tvarkos aprašo 15.1.2–15.1.5 papunkčiuose nurodyti dokumentai, ar sumokėta valstybės rinkliava už egzaminą ir pažymėjimo išdavimą.

10. Nustačius, kad prašyme nurodyti ne visi duomenys, pateikti ne visi Tvarkos aprašo 15.1.2–15.1.5 papunkčiuose nurodyti dokumentai ir (ar) nesumokėta valstybės rinkliava už egzaminą ir pažymėjimo išdavimą, apie tai per 2 darbo dienas nuo prašymo ir dokumentų gavimo dienos pranešama egzaminuojamajam, nurodomi nustatyti trūkumai ir nustatomas 30 dienų terminas trūkumams pašalinti.

11. Jeigu per nustatytą terminą egzaminuojamasis nepašalina nurodytų trūkumų, prašymas paliekamas nenagrinėtas. Apie tai per 3 darbo dienas nuo sprendimo nenagrinėti prašymo priėmimo dienos informuojamas egzaminuojamasis. Už egzaminą ir pažymėjimo išdavimą sumokėta valstybės rinkliava įskaitoma teikiant prašymą kitą kartą.

12. Pateikdamas prašymą egzaminuojamasis ar jo įgaliotas asmuo turi teisę pasirinkti ir su prašymą priimančiu Administracijos specialistu suderinti jam priimtiniausią egzamino datą iš numatytų egzamino grafike, jei į jo pasirinktą egzaminą užregistruota mažiau asmenų, nei egzamino patalpoje įrengta darbo vietų. Pateikus prašymą elektroniniu paštu ir nenurodžius pageidaujamos egzamino datos, egzaminuojamasis registruojamas į artimiausią egzaminų grafike numatytą egzaminą, į kurį užregistruota mažiau asmenų, nei egzamino patalpoje įrengta darbo vietų. Jei egzaminuojamasis, pateikdamas prašymą elektroniniu paštu, nurodo jam tinkančią egzamino datą, tačiau į tą egzaminą jau užregistruota tiek asmenų, kiek egzamino patalpoje įrengta darbo vietų, egzaminuojamasis apie tai informuojamas elektroniniu paštu ir jam siūloma pasirinkti kitą egzamino datą.

13. Asmeniškai prašymą pateikusio asmens pageidavimu, jam įteikiama pažyma (informacija) apie priimtus dokumentus. Tais atvejais, kai prašymas teikiamas elektroniniu būdu (prašymas, pasirašytas teisinę galią turinčiu saugiu elektroniniu parašu, teikiamas elektroniniu paštu), egzaminuojamajam elektroniniu paštu išsiunčiamas pranešimas, kuriame nurodoma prašymo registracijos data ir numeris, telefonai pasiteirauti ir egzamino arba pažymėjimo išdavimo (jei pateikiamas prašymas išduoti naują pažymėjimą pasikeitus asmens duomenims ar praradus, sugadinus pažymėjimą) data.

Punkto pakeitimai:

Nr. 2BE-219, 2024-11-28, paskelbta TAR 2024-11-29, i. k. 2024-20848

14. Esant pagrįstų įtarimų, kad egzaminuojamojo pateikti dokumentai gali būti taisyti ar suklastoti, apie tai informuojamos kompetentingos institucijos.

15. Administracija turi teisę saugoti pagrįstą įtarimą sukėlusių (turinčių taisymo, klastojimo požymių) ir užsienio valstybėse išduotų dokumentų kopijas.

III SKYRIUS

EGZAMINAVIMAS

16. Egzaminai vyksta pagal Administracijos patvirtintą egzaminų grafiką.

17. Egzaminus vykdo Administracijos paskirti egzaminatoriai.

18. Egzaminuojamieji egzaminus laiko bet kuriame skyriuje. Prašymų laikyti pagal grafiką numatytą egzaminą priimama tiek, kiek įrengta darbo vietų egzamino patalpoje (kiekvienam egzaminuojamajam skiriama atskira darbo vieta).

19. Egzamino forma – testas arba egzaminas raštu ir praktinė užduotis, kurie gali būti papildyti apklausa žodžiu, kaip nustatyta Tvarkos aprašo 18 punkte. Egzaminai laikomi valstybine kalba.

20. Testas laikomas kompiuteriu, naudojant Kelių transporto veiklos valstybės informacinės sistemos „Keltra“ komponentą „Mokymas kelių transporte“ (toliau – IS „Keltra“). Egzaminuojamasis egzamino bilieto klausimų atsakymus žymi monitoriuje klaviatūros mygtukais arba pele. Egzaminatorius prieš egzaminą privalo egzaminuojamuosius supažindinti su egzaminavimo tvarka ir eiga.

21. Jeigu egzaminas laikomas raštu, egzaminuojamajam pateikiamas egzamino klausimų bilietas. Atsakydamas į klausimus, egzaminuojamasis įrašo atsakymus, kurie, jo manymu, yra teisingi. Egzaminuojamieji atsakymus turi rašyti aiškiai ir įskaitomai. Rašyti pieštuku, taip pat naudoti korektūros priemones (tepiklius) draudžiama. Jei atsakymas taisomas, egzaminuojamasis šalia pataisymo pasirašo. Atsakymai, įrašyti pažeidžiant šiame punkte nustatytą tvarką, laikomi neteisingais. Egzamino praktinės užduoties atsakymus vertina egzaminatorius.

22. Egzamino bilietų klausimų turinys ir egzamino rezultatų vertinimo tvarka nustatyta Tvarkos apraše.

23. Egzaminuojamasis, atvykęs į egzaminą, privalo egzaminatoriui pateikti asmens tapatybę patvirtinantį dokumentą. Egzaminatorius pagal pateiktą asmens tapatybės dokumentą privalo patikrinti egzaminuojamojo tapatybę. Egzaminuojamajam, nepateikusiam asmens tapatybę patvirtinančio dokumento, egzaminą laikyti draudžiama.

24. Egzaminuojamasis per egzaminą gali naudotis tik Tvarkos aprašo 17 punkte nurodyta literatūra. Už naudojimąsi minėtame Tvarkos aprašo punkte nenurodyta literatūra, ne egzamino metu darytais užrašais, įvairiomis ryšio priėmimo ir perdavimo, vaizdo įrašymo priemonėmis ar kitais elektroniniais įrenginiais, taip pat už kalbėjimą tarpusavyje, trukdymą kitiems ar bandymą bet kokiais būdais kopijuoti ar kitaip pasisavinti egzamino bilieto informaciją egzaminuojamasis šalinamas iš egzamino, egzaminas laikomas neišlaikytu, o sumokėta valstybės rinkliava negrąžinama. Pašalinimo iš egzamino faktas, padarytas pažeidimas ir egzamino nutraukimo laikas žymimi egzamino protokole.

25. Popieriumi juodraščiams pagal poreikį aprūpina egzaminatorius. Egzaminuojamiesiems neleidžiama išsinešti juodraščių iš egzamino patalpos.

26. Jei egzaminuojamasis egzamino metu atsisako atsakinėti į egzamino bilieto klausimus, vertinimas atliekamas Tvarkos aprašo 21 punkte nustatyta tvarka. Už egzamino laikymą sumokėta valstybės rinkliava negrąžinama. Atsisakymo atsakinėti į egzamino bilieto klausimus faktas ir laikas žymimi egzamino protokole.

27. Egzaminuojamajam, nebaigusiam atsakinėti į egzamino klausimus, išeiti iš egzamino patalpos galima tik egzaminatoriui leidus ir ne ilgiau kaip 15 min. Išeidamas egzaminuojamasis juodraščius perduoda egzaminatoriui. Egzamino laikas nepratęsiamas. Jeigu egzaminuojamasis sugrįžo į egzamino patalpą vėliau, egzaminas laikomas neišlaikytu, o valstybės rinkliava negrąžinama. Jeigu egzaminuojamasis iš egzamino patalpos išeina be egzaminatoriaus leidimo, egzaminas taip pat laikomas neišlaikytu ir valstybės rinkliava negrąžinama. Egzaminuojamojo išėjimo ir sugrįžimo (nesugrįžimo) faktas ir laikas pažymimi egzamino protokole.

28. Egzamino metu egzamino patalpoje gali būti tik egzaminatorius ir egzaminuojamieji.

29. Jei egzaminuojamasis pavėlavo į egzaminą, jam egzaminą laikyti leidžiama, tačiau laikas, skirtas egzaminui, nepratęsiamas. Vėlavimo faktas ir laikas pažymimi egzamino protokole.

30. Jei egzaminuojamasis į egzaminą neatvyko, už egzaminą sumokėta valstybės rinkliava įskaitoma laikant egzaminą kitą kartą, jei ji nepanaudota kitoms Administracijos suteiktoms paslaugoms arba negrąžinta. Neatvykimo faktas žymimas egzamino protokole. Šiuo atveju egzaminuojamajam reikia pateikti naują prašymą pagal Apraše nustatytą tvarką. Prašyme daroma atitinkama žyma apie įskaitomą valstybės rinkliavą. Egzamino dieną egzaminuojamajam sudaromas naujas egzamino bilietas.

31. Sugedus kompiuterinei egzaminavimo įrangai ir gedimą operatyviai pašalinus, egzaminas laikomas tą pačią dieną. Egzamino laikas skaičiuojamas iš naujo. Jei gedimo pašalinti nepavyksta arba egzaminas neįvyksta dėl kitų objektyvių priežasčių, egzaminas vykdomas kitą egzaminuojamojo iš egzaminų grafiko pasirinktą egzamino dieną. Apie tai daromas įrašas prieš neįvykusį egzaminą egzaminuojamojo pateikto prašymo pastabų laukelyje (nurodomos priežastys, dėl kurių egzaminas neįvyko, ir kita egzaminuojamojo pasirinkta egzamino diena). Egzaminuojamasis prašymo pastabų laukelyje nurodytą pasirinktą kitą egzamino dieną patvirtina savo parašu. Tokiu atveju egzaminuojamajam nereikia pildyti naujo prašymo ir iš naujo mokėti valstybės rinkliavos.

32. Egzaminuojamasis, baigęs atsakinėti į visus testo klausimus, paspaudžia atsijungimo nuorodą „Užbaigti egzaminą“.

33. Atsakymai į testo klausimus išsaugomi IS „Keltra“.

34. Egzamino rezultatai paskelbiami iš karto. Pasibaigus egzaminui, atspausdinamas egzamino protokolas, kurį pasirašo egzaminatorius. Egzamino protokole nurodoma egzamino data, protokolo eilės numeris, egzaminatoriaus pareigos, vardas (-ai), pavardė (-ės), egzaminuojamojo (-ųjų) vardas (-ai), pavardė (-ės), asmens kodas (-ai), egzamino rezultatas (-ai) bei kita svarbi informacija pagal šio Aprašo 24, 26, 27, 28, 29, 30 punktus.

35. Egzamino neišlaikęs egzaminuojamasis su egzamino vertinimu ir egzamino bilietu gali susipažinti po rezultatų paskelbimo. Tam skiriama ne daugiau kaip 5 min. Egzaminatorius atsakymų į egzaminų bilietų klausimus komentuoti neprivalo.

36. Egzamino neišlaikęs egzaminuojamasis egzaminą vėl gali laikyti bet kuriame skyriuje bendra šiame Apraše nustatyta tvarka.

IV SKYRIUS

PAŽYMĖJIMŲ IŠDAVIMAS, GALIOJIMO PRATĘSIMAS IR PANAIKINIMAS

37. Asmeniui, išlaikiusiam egzaminą ir sumokėjusiam valstybės rinkliavą, Administracija per 3 darbo dienas nuo egzamino išlaikymo datos penkeriems metams išduoda pažymėjimą. Pažymėjimo galiojimo pabaigos data atitinkamai nurodoma pagal egzamino išlaikymo datą.

38. Pažymėjime nurodomi šie rekvizitai: jį išdavusi valstybė ir valstybės kodas, asmens išlaikiusio egzaminą, pavardė (-ės), vardas (-ai), gimimo vieta ir data, pilietybė (jei tokią turi), pažymėjimą išdavusi įstaiga, jo išdavimo ir galiojimo pabaigos datos, kokios transporto rūšies (-ių) ir kokių pavojingųjų krovinių vežimo saugai užtikrinti jis galioja. Pažymėjimą pasirašo asmuo, kuriam išduodamas pažymėjimas, ir pažymėjimą išduodantis Administracijos atsakingas asmuo. Pažymėjimas antspauduojamas Administracijos nustatyta tvarka.

39. Saugos specialistui, turinčiam galiojantį pažymėjimą ir papildomai išlaikiusiam kitą (-us) specializuoto mokymo kurso (-ų), nurodyto (-ų) Tvarkos aprašo 5 punkte, egzaminą (-us), per 3 darbo dienas nuo egzamino (-ų) išlaikymo dienos, grąžinus turimą pažymėjimą, išduodamas kitas pažymėjimas ankstesnio pažymėjimo galiojimo terminui. Pažymėjimo išdavimo data atitinka papildomai išlaikyto (-ų) egzamino (-ų) datą.

40. Saugos specialistas, turintis galiojantį pažymėjimą ir norintis pratęsti jo galiojimo terminą, per vienus metus iki pažymėjimo galiojimo pabaigos privalo pakartotinai išlaikyti egzaminą. Šiuo atveju, vadovaujantis Tvarkos aprašo 27 punktu, į egzamino bilietą nėra įtraukiama praktinė užduotis. Išlaikius egzaminą, pažymėjimas pratęsiamas išduodant naują pažymėjimą penkeriems metams. Šio pažymėjimo 5 metų galiojimo terminas skaičiuojamas nuo ankstesnio pažymėjimo galiojimo pabaigos datos. Naujas pažymėjimas išduodamas ne vėliau kaip per 3 darbo dienas nuo egzamino datos.

41. Saugos specialistui praradus ar sugadinus pažymėjimą ne vėliau kaip per 3 darbo dienas nuo prašymo gavimo Administracijoje dienos turėto pažymėjimo galiojimo laikui išduodamas pažymėjimo dublikatas, kuriam naudojamas naujas pažymėjimo blankas.

42. Šio Aprašo 39, 40, 41 punktuose aptartais atvejais prašymai ir dokumentai pateikiami ir nagrinėjami, egzaminai laikomi ir vertinami pagal bendrą Apraše nustatytą tvarką.

43. Asmuo, atsiimdamas pažymėjimą, privalo pateikti asmens tapatybę patvirtinantį dokumentą. Atitinkamoje prašymo grafoje daroma žyma apie pažymėjimo išdavimą. Joje pažymėjimą išduodantis atsakingas asmuo nurodo savo pareigas, vardą, pavardę ir pasirašo, taip pat nurodo pažymėjimo numerį ir išdavimo datą. Saugos specialistas, atsiimdamas pažymėjimą, taip pat nurodo savo vardą, pavardę ir pasirašo.

44. Paaiškėjus Įstatymo 13 straipsnio 6 dalyje nurodytoms aplinkybėms, pažymėjimas Administracijos direktoriaus sprendimu panaikinamas per 3 darbo dienas.

45. Asmuo apie jo turimo pažymėjimo ir pažymėjimo dublikato galiojimo panaikinimą informuojamas raštu per 3 darbo dienas nuo pažymėjimo ir pažymėjimo dublikato panaikinimo dienos. Administracija informaciją apie panaikintą pažymėjimą skelbia Tvarkos aprašo 30 punkte nustatyta tvarka.

V SKYRIUS

BAIGIAMOSIOS NUOSTATOS

46. Prašymai registruojami ir tvarkomi, egzaminai vykdomi ir pažymėjimai įtraukiami į apskaitą naudojant IS „Keltra“.

47. Prašymai, egzaminų protokolai, egzaminų dokumentai ir kita medžiaga tvarkoma ir saugoma Administracijoje pagal Lietuvos Respublikos dokumentų ir archyvų įstatymo, Tvarkos aprašo ir kitų teisės aktų, reglamentuojančių šias sritis, reikalavimus.

48. Asmens duomenys tvarkomi pagal 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo ir Tvarkos aprašo nuostatas.

49. Ginčai dėl egzaminų procedūros ir rezultatų sprendžiami Tvarkos apraše nustatyta tvarka.

50. Asmenys, nesilaikantys šio Aprašo reikalavimų, atsako Lietuvos Respublikos teisės aktų nustatyta tvarka

______________________

Priedų pakeitimai:

Priedas nauja redakcija, pagal 2BE-219

Pakeitimai:

1.

Lietuvos transporto saugos administracija, Įsakymas

Nr. 2BE-82, 2021-03-17, paskelbta TAR 2021-03-17, i. k. 2021-05338

Dėl Valstybinės kelių transporto inspekcijos prie susisiekimo ministerijos viršininko 2013 m. gruodžio 31 d. įsakymo Nr. 2B-306 „Dėl Pavojingųjų krovinių vežimo automobilių keliais saugos specialistų prašymų ir dokumentų pateikimo ir priėmimo, egzaminavimo organizavimo, pažymėjimų ir pažymėjimų dublikatų išdavimo, galiojimo pratęsimo ir panaikinimo procedūrų aprašo patvirtinimo“ pakeitimo

2.

Lietuvos transporto saugos administracija, Įsakymas

Nr. 2BE-219, 2024-11-28, paskelbta TAR 2024-11-29, i. k. 2024-20848

Dėl Valstybinės kelių transporto inspekcijos prie Susisiekimo ministerijos viršininko 2013 m. gruodžio 31 d. įsakymo Nr. 2B-306 „Dėl Pavojingųjų krovinių vežimo saugos specialistų egzaminavimo organizavimo, pažymėjimų išdavimo, galiojimo pratęsimo ir panaikinimo procedūrų aprašo patvirtinimo“ pakeitimo